## Rješenje kojim se društvu za upravljanje otvorenim investicijskim fondovima rizičnog kapitala s privatnom ponudom Horizonte i partneri d.o.o. iz Zagreba, oduzima odobrenje za rad

### NN 22/2009 (18.2.2009.), Rješenje kojim se društvu za upravljanje otvorenim investicijskim fondovima rizičnog kapitala s privatnom ponudom Horizonte i partneri d.o.o. iz Zagreba, oduzima odobrenje za rad

**HRVATSKA AGENCIJA ZA NADZOR FINANCIJSKIH USLUGA**

488

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine«, broj 140/05) i članka 19., 22. i 29. stavak 4. Zakona o investicijskim fondovima (»Narodne novine«, broj 150/05), Hrvatska agencija za nadzor financijskih usluga, po službenoj dužnosti, u predmetu oduzimanja odobrenja društvu Horizonte i partneri d.o.o. za upravljanje otvorenim investicijskim fondovima rizičnog kapitala s privatnom ponudom iz Zagreba, temeljem odluke Uprave sa sjednice održane 12. veljače 2009. donosi

RJEŠENJE

1. Društvu za upravljanje otvorenim investicijskim fondovima rizičnog kapitala s privatnom ponudom Horizonte i partneri d.o.o. iz Zagreba, Vlaška 99, oduzima se odobrenje za rad s danom 31. siječnja 2009.

2. Ovo rješenje objavit će se u »Narodnim novinama«

Obrazloženje

Hrvatska agencija za nadzor financijskih usluga (dalje: Agencija) je rješenjem od 31. siječnja 2008., klasa: UP/I 451-04/07-05/63, urbroj: 326-113-08-8, odobrila poslovanje društvu za upravljanje otvorenim investicijskim fondovima rizičnog kapitala s privatnom ponudom Horizonte i partneri d.o.o. iz Zagreba, Vlaška 99.

Člankom 29. stavkom 4. Zakona o investicijskim fondovima (»Narodne novine«, broj 150/05; dalje: Zakon) propisano je da društvu za upravljanje investicijskim fondovima koje u toku od jedne godine od izdavanja odobrenja za upravljanje fondovima ne osnuje fond, prestaje vrijediti odobrenje za poslovanje.

Agencija je uvidom u registar fondova utvrdila da u roku od 31. siječnja 2008. do 31. siječnja 2009. društvo za upravljanje otvorenim investicijskim fondovima rizičnog kapitala s privatnom ponudom Horizonte i partneri d.o.o. nije osnovalo fond rizičnog kapitala s privatnom ponudom.

Člankom 19. Zakona propisano je da se društvo za upravljanje osniva u pravnom obliku društva s ograničenom odgovornošću ili dioničkog društva, kojemu je predmet poslovanja isključivo osnivanje investicijskih fondova i upravljanje investicijskim fondovima, odnosno ulaganje novčanih sredstava u vlastito ime i za račun imatelja udjela otvorenih investicijskih fondova i u ime i za račun dioničara zatvorenih investicijskih fondova.

Člankom 22. stavkom 1. Zakona propisano je da najniži iznos temeljnog kapitala društva za upravljanje iznosi 1.000.000,00 kuna.

Uvidom u registar Trgovačkog suda u Zagrebu, Agencija je utvrdila da je odlukom člana društva Horizonte i partneri d.o.o. od 9. rujna 2008. izmijenjen Društveni ugovor od 9. studenoga 2007. te je promijenjen predmet poslovanja, odnosno predmet poslovanja nije upravljanje otvorenim investicijskim fondovima rizičnog kapitala s privatnom ponudom, kao i to da je temeljni kapital društva s Zakonom propisanih 1.000.000,00 kuna smanjen na 20.000,00 kuna.

Slijedom navedenog, društvo za upravljanje otvorenim investicijskim fondovima rizičnog kapitala s privatnom ponudom Horizonte i partneri d.o.o. iz Zagreba, Vlaška 99, nije postupilo sukladno odredbi članka 29. stavak 4. Zakona, te ne ispunjava uvjete propisane člankom 19. i člankom 22. stavkom 1. Zakona, Agencija je temeljem odluke Uprave sa sjednice održane 12. veljače 2009. odlučila kao u točki 1. izreke ovog rješenja.

Sukladno odredbi članka 8. stavka 3. Zakon o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I 451-04/09-05/2

Urbroj: 326-113-09-1

Zagreb, 12. veljače 2009.

Zamjenik predsjednika Uprave
Ivan Vrljić, v. r.

Rješenje, NN 22/2009-488